CELEX: 32022D0173
Language: sk
Date: 2022-02-07 00:00:00
Title: Vykonávacie rozhodnutie Komisie (EÚ) 2022/173 zo 7. februára 2022 o harmonizácii frekvenčných pásiem 900 MHz a 1800 MHz využívaných v rámci pozemských systémov, ktorými sa zabezpečuje poskytovanie elektronických komunikačných služieb v Únii, a o zrušení rozhodnutia 2009/766/ES [oznámené pod číslom C(2022) 605] (Text s významom pre EHP)

9.2.2022   
               
               
                  SK
               
               
                  Úradný vestník Európskej únie
               
               
                  L 28/29
               
            
         VYKONÁVACIE ROZHODNUTIE KOMISIE (EÚ) 2022/173
         zo 7. februára 2022
         o harmonizácii frekvenčných pásiem 900 MHz a 1 800 MHz využívaných v rámci pozemských systémov, ktorými sa zabezpečuje poskytovanie elektronických komunikačných služieb v Únii, a o zrušení rozhodnutia 2009/766/ES
         
            
               [oznámené pod číslom C(2022) 605]
            
         
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady (EÚ) 2018/1972 z 11. decembra 2018, ktorou sa stanovuje európsky kódex elektronických komunikácií (1),
         so zreteľom na rozhodnutie Európskeho parlamentu a Rady č. 676/2002/ES zo 7. marca 2002 o regulačnom rámci pre politiku rádiového frekvenčného spektra v Európskom spoločenstve (rozhodnutie o rádiovom frekvenčnom spektre) (2), a najmä na jeho článok 4 ods. 3,
         keďže:
         
                     (1)
                  
                  
                     Ako sa uvádza v oznámení Komisie s názvom Formovanie digitálnej budúcnosti Európy z 19. februára 2020, digitálne riešenia zásadným spôsobom pomáhajú Európe napredovať po vlastnej ceste k digitálnej transformácii, ktorá bude slúžiť v prospech občanov a podnikov v súlade s hodnotami Únie. Na tento účel je nevyhnutné, aby: ľudia mali z technológií úžitok; bol zabezpečený jednotný trh bez hraníc, na ktorom môžu podniky všetkých veľkostí súťažiť za rovnakých podmienok a aby sa presadzovali demokratické hodnoty, dodržiavanie základných práv a udržateľné, klimaticky neutrálne hospodárstvo efektívne využívajúce zdroje. V tejto súvislosti je rádiové frekvenčné spektrum kľúčovým verejným zdrojom, ktorý sa čoraz viac využíva na širokú škálu komerčných a verejných služieb.
                  
               
                     (2)
                  
                  
                     Spôsob, akým sa v Únii presadzuje a vykonáva politika rádiového frekvenčného spektra, spočíva v dodržiavaní slobody prejavu vrátane slobody presvedčenia a slobody prijímať a šíriť informácie a myšlienky bez ohľadu na hranice, ako aj slobody a plurality médií a prispievaní k týmto slobodám, v súlade s hodnotami Únie podľa článku 2 Zmluvy o Európskej únii. Na zabezpečenie pluralizmu a slobody informácií je skutočne potrebný prístup na trh pre viacerých prevádzkovateľov.
                  
               
                     (3)
                  
                  
                     Rozhodnutím Komisie 2009/766/ES (3) sa harmonizujú technické podmienky používania rádiového frekvenčného spektra vo frekvenčných pásmach 880 – 915 MHz a 925 – 960 MHz (ďalej len „frekvenčné pásmo 900 MHz“) a vo frekvenčných pásmach 1 710 – 1 785 MHz a 1 805 – 1 880 MHz (ďalej len „frekvenčné pásmo 1 800 MHz“) pre pozemské systémy, ktorými sa zabezpečuje poskytovanie elektronických komunikačných služieb v Únii vrátane bezdrôtových širokopásmových služieb. Zaisťuje sa súlad s článkom 1 ods. 1 smernice Rady 87/372/EHS (4), pokiaľ ide o koexistenciu pozemských systémov, ktorými sa zabezpečuje poskytovanie elektronických komunikačných služieb so systémami GSM v pásme 900 MHz.
                  
               
                     (4)
                  
                  
                     V článku 6 ods. 3 rozhodnutia Európskeho parlamentu a Rady 243/2012/EÚ (5) sa od členských štátov vyžaduje, aby poskytovateľom elektronických komunikačných služieb pomohli pravidelne modernizovať ich siete najnovšou a najefektívnejšou technológiou s cieľom tvoriť vlastné dividendy frekvenčného spektra v súlade so zásadami neutrality technológií a služieb. Využívanie frekvenčných pásiem 900 MHz a 1 800 MHz s veľkosťou blokov aspoň 5 MHz na podporu pozemských bezdrôtových systémov novej generácie (5G) by sa preto malo uľahčiť v súlade s cieľmi regulačného rámca EÚ a právnymi predpismi EÚ.
                  
               
                     (5)
                  
                  
                     V oznámení Komisie s názvom Pripojenie pre konkurencieschopný jednotný digitálny trh – smerom k európskej gigabitovej spoločnosti (6) sa stanovujú nové ciele Únie v oblasti pripojiteľnosti aktualizované v oznámení Komisie s názvom Digitálny kompas do roku 2030: digitálne desaťročie na európsky spôsob (7). Tieto ciele sa majú dosiahnuť rozsiahlym zavádzaním a využívaním sietí s veľmi vysokou kapacitou. V oznámení Komisie s názvom 5G pre Európu: akčný plán (8) sa identifikujú koordinované akcie na úrovni Únie, a to vrátane identifikácie a harmonizácie frekvenčného spektra pre sieť 5G, na základe stanoviska skupiny pre politiku rádiového frekvenčného spektra (ďalej len „RSPG“), aby sa do roku 2025 zabezpečilo nepretržité pokrytie všetkých mestských oblastí a hlavných pozemných dopravných trás sieťou 5G.
                  
               
                     (6)
                  
                  
                     RSPG vo svojich dvoch stanoviskách zo 16. novembra 2016 (9) a 30. januára 2019 (10) k strategickému plánu pre spektrum 5G v Európe identifikovala potrebu zabezpečiť, aby technické a regulačné podmienky pre všetky pásma, ktoré už boli harmonizované pre mobilné siete, boli vhodné na využívanie 5G vrátane frekvenčných pásiem 900 MHz a 1 800 MHz, ktoré sa v súčasnosti v Únii využívajú prevažne pre druhú (GSM), tretiu (UMTS) a štvrtú (LTE) generáciu mobilných systémov.
                  
               
                     (7)
                  
                  
                     Komisia vydala 14. júla 2017 na základe článku 4 ods. 2 rozhodnutia o rádiovom frekvenčnom spektre mandát Európskej konferencii poštových a telekomunikačných administratív (CEPT) na preskúmanie harmonizovaných technických podmienok používania pásiem 900 MHz a 1 800 MHz pozemskými bezdrôtovými širokopásmovými elektronickými komunikačnými službami s cieľom umožniť ich využívanie aj v internete vecí.
                  
               
                     (8)
                  
                  
                     V reakcii na tento mandát prijala CEPT 13. marca 2018 správu CEPT č. 66, v ktorej sa identifikujú bezdrôtové technológie internetu vecí vo vzťahu k mobilným širokopásmovým (t. j. bunkovým) komunikačným systémom a harmonizované technické podmienky ich využívania vo frekvenčných pásmach 900 MHz a 1 800 MHz. Tieto technológie internetu vecí sú GSM s rozšíreným pokrytím pre internet vecí (EC-GSM-IoT), LTE komunikácia stroj-stroj (LTE-MTC), zdokonalená LTE komunikácia stroj-stroj (LTE-eMTC) a úzkopásmový internet vecí (NB-IoT). V správe CEPT č. 66 sa tiež dospelo k záveru, že EC-GSM-IoT je neoddeliteľnou súčasťou systému GSM podľa smernice 87/372/EHS. EC-GSM-IoT je preto v súlade s technickými podmienkami platnými pre systém GSM a tieto podmienky netreba nijako meniť.
                  
               
                     (9)
                  
                  
                     Komisia 12. júla 2018 podľa článku 4 ods. 2 rozhodnutia o rádiovom frekvenčnom spektre poverila CEPT, aby preskúmala harmonizované technické podmienky pre určité frekvenčné pásma harmonizované na úrovni EÚ vrátane frekvenčných pásiem 900 MHz a 1 800 MHz a aby vypracovala najmenej obmedzujúce harmonizované technické podmienky vhodné pre pozemské bezdrôtové systémy novej generácie (5G).
                  
               
                     (10)
                  
                  
                     V reakcii na tento mandát prijala CEPT 5. júla 2019 správu CEPT č. 72 (správa A), v ktorej dospela k záveru, že v rámci frekvenčného pásma 900 MHz budú GSM a úzkopásmové pozemské systémy vrátane bunkových systémov internetu vecí v dohľadnej budúcnosti aj naďalej v komerčnej prevádzke. V tejto správe sa stanovuje potreba frekvenčného odstupu 200 kHz v prípade, keď sú GSM a úzkopásmové pozemské systémy vrátane bunkových systémov internetu vecí v prevádzke vo frekvenčných pásmach 900 MHz a 1 800 MHz. Okrem toho sa v nej uvádzajú aj informácie o uskutočniteľnosti využívania frekvenčných pásiem 900 MHz a 1 800 MHz pre 5G vrátane akýchkoľvek obmedzení vyplývajúcich zo smernice o GSM pre pásmo 900 MHz.
                  
               
                     (11)
                  
                  
                     V reakcii na tento mandát prijala CEPT 2. júla 2021 správu CEPT č. 80 (správa B), v ktorej sa navrhuje harmonizovaný plán pásma a najmenej obmedzujúce harmonizované technické podmienky pre koexistenciu úzkopásmových a širokopásmových pozemských systémov, ktorými sa zabezpečuje poskytovanie elektronických komunikačných služieb využívajúcich frekvenčné pásma 900 MHz a 1 800 MHz, a to na základe koncepcie spektrálnej masky bloku. Tieto podmienky sú nevyhnutné na zabezpečenie technologickej neutrality vo frekvenčných pásmach 900 MHz a 1 800 MHz.
                  
               
                     (12)
                  
                  
                     V správe CEPT č. 80 sa vymedzuje jedna spektrálna maska bloku pre úzkopásmové a širokopásmové pozemské systémy využívajúce neaktívne anténové systémy a druhá spektrálna maska bloku pre širokopásmové pozemské systémy využívajúce aktívne anténové systémy. GSM a EC-GSM-IoT nie sú pokryté týmito spektrálnymi maskami bloku a sú technicky charakterizované odkazmi na normy ETSI. Na základe toho sa v správe CEPT č. 80 stanovujú najmenej obmedzujúce technické podmienky pre koexistenciu rôznych úzkopásmových a širokopásmových pozemských systémov (11), ktorými sa zabezpečuje poskytovanie elektronických komunikačných služieb vo frekvenčných pásmach 900 MHz a 1 800 MHz. Stanovujú sa v nej aj podmienky koexistencie týchto systémov so systémom GSM vo frekvenčnom pásme 900 MHz podľa smernice Rady 87/372/EHS.
                  
               
                     (13)
                  
                  
                     Spektrálne masky bloku pokrývajú úzkopásmové pozemské systémy so šírkou pásma kanála 200 kHz, ale s výnimkou GSM a EC-GSM-IoT. Pokrývajú aj širokopásmové pozemské systémy so šírkou pásma kanála väčšou ako 200 kHz. Rozlišovanie medzi úzkopásmovými a širokopásmovými pozemskými systémami je nevyhnutné na zavedenie frekvenčného odstupu v určitých scenároch na vnútroštátnej úrovni. V tejto súvislosti sa v správe CEPT č. 80 stanovuje frekvenčný odstup medzi nominálnymi ohraničeniami kanálov susediacich úzkopásmových a širokopásmových pozemských systémov, ktorými sa zabezpečuje poskytovanie elektronických komunikačných služieb, ako aj medzi nominálnymi ohraničeniami kanálov rôznych susediacich úzkopásmových pozemských systémov, ktorými sa zabezpečuje poskytovanie elektronických komunikačných služieb, ako aj GSM a EC-GSM-IoT. Zavedenie frekvenčného odstupu by sa malo riadiť na vnútroštátnej úrovni. Mohli by sa uplatňovať rôzne prístupy v závislosti od ohraničení frekvenčného spektra susediacich pozemských systémov, ako aj od príslušných vnútroštátnych politík. Správa CEPT č. 80 obsahuje súbor nástrojov na zavedenie frekvenčného odstupu.
                  
               
                     (14)
                  
                  
                     V správe CEPT č. 80 sa stanovujú najmenej obmedzujúce technické podmienky pre koexistenciu úzkopásmových a širokopásmových pozemských systémov, ktorými sa zabezpečuje poskytovanie elektronických komunikačných služieb so systémami v susedných frekvenčných pásmach, najmä železničnými mobilnými rádiovými systémami (RMR). V tejto súvislosti sa v určitých scenároch môže použiť frekvenčný odstup 200 kHz medzi nominálnymi ohraničeniami kanála pozemského systému, ktorým sa zabezpečuje poskytovanie elektronických komunikačných služieb, a systémom RMR, s ktorým susedí vo frekvenčnom pásme. Koexistencia medzi systémami GSM a RMR by sa mala na vnútroštátnej úrovni riadiť v súlade s existujúcim regulačným rámcom.
                  
               
                     (15)
                  
                  
                     Harmonizované technické podmienky stanovené v správe CEPT č. 80 predstavujú technický základ tohto rozhodnutia. Mali by nahradiť harmonizované technické podmienky rozhodnutia 2009/766/ES, ktoré vychádzajú z odkazov na normy ETSI, a zároveň zabezpečiť kompatibilitu s uvedenými podmienkami a ich zmenou. Tým by mala podporiť právna istota a technická konvergencia v celej Únii na podporu úspor z rozsahu zariadení a interoperabilných služieb na jednotnom trhu.
                  
               
                     (16)
                  
                  
                     Existujúce práva na využívanie frekvenčného spektra vo frekvenčných pásmach 900 MHz a 1 800 MHz, na ktoré sa vzťahuje rozhodnutie 2009/766/ES, sa v jednotlivých členských štátoch líšia, pokiaľ ide o veľkosti pridelených blokov, usporiadania frekvencií alebo trvanie týchto práv. Z dôvodu rozdielnych vnútroštátnych situácií a politických cieľov je preto potrebné v prípade vnútroštátneho vykonávania harmonizovaných technických podmienok podľa tohto rozhodnutia zachovať flexibilitu. Vnútroštátna flexibilita by mala byť časovo obmedzená podľa článku 53 smernice Európskeho parlamentu a Rady (EÚ) 2018/1972 (12), aby sa umožnil koordinovaný prechod existujúcich individuálnych práv na využívanie frekvenčného spektra na uvedené harmonizované technické podmienky. Všetky nové alebo predĺžené práva na využívanie frekvenčného spektra udelené po prijatí tohto rozhodnutia by mali byť v súlade s uvedenými harmonizovanými technickými podmienkami. Tým by sa podporil celoúnijný ekosystém zariadení a služieb, podnietilo zavádzanie 5G v obidvoch frekvenčných pásmach a zabezpečilo aj nepretržité poskytovanie služieb GSM v súlade so smernicou o GSM.
                  
               
                     (17)
                  
                  
                     Týmto rozhodnutím by sa preto malo nahradiť rozhodnutie Komisie 2009/766/ES. V záujme právnej zrozumiteľnosti istoty by sa malo rozhodnutie Komisie 2009/766/ES zrušiť. Jeho príloha a príslušné ustanovenie umožňujúce využívanie frekvenčného spektra vo frekvenčných pásmach 900 MHz a 1 800 MHz pre iné systémy, ktoré nie sú uvedené v prílohe, by sa mali naďalej uplatňovať počas prechodného obdobia.
                  
               
                     (18)
                  
                  
                     V súlade s článkom 28 smernice (EÚ) 2018/1972 môžu byť potrebné dohody o cezhraničnej koordinácii medzi členskými štátmi, ako aj medzi členskými štátmi a krajinami mimo EÚ, aby sa zabránilo škodlivému rušeniu a aby sa zlepšila efektívnosť frekvenčného spektra a minimalizovala fragmentácia pri jeho využívaní.
                  
               
                     (19)
                  
                  
                     Pod pojmom „určenie a sprístupnenie“ frekvenčných pásiem 900 MHz a 1 800 MHz sa v kontexte tohto rozhodnutia rozumejú tieto kroky: i) prispôsobenie vnútroštátneho právneho rámca týkajúceho sa prideľovania frekvencií tak, aby zahŕňal zamýšľané využívanie týchto pásiem v súlade s harmonizovanými technickými podmienkami stanovenými v tomto rozhodnutí, ii) začatie vykonávania všetkých potrebných opatrení s cieľom zabezpečiť koexistenciu so súčasným využívaním týchto pásiem v potrebnom rozsahu, iii) začatie vykonávania vhodných opatrení, v prípade potreby podporené začatím procesu konzultácií so zainteresovanými stranami, aby sa umožnilo využívanie týchto pásiem v súlade s platným právnym rámcom na úrovni Únie, ako aj s harmonizovanými technickými podmienkami stanovenými v tomto rozhodnutí.
                  
               
                     (20)
                  
                  
                     Opatrenia stanovené v tomto rozhodnutí sú v súlade so stanoviskom Výboru pre rádiové frekvenčné spektrum,
                  
               PRIJALA TOTO ROZHODNUTIE:
         
            Článok 1
            Týmto rozhodnutím sa stanovujú technické podmienky dostupnosti a efektívneho využívania pásma 900 MHz v súlade so smernicou 87/372/EHS a pásma 1 800 MHz pre pozemské systémy, ktorými sa zabezpečuje poskytovanie elektronických komunikačných služieb.
         
         
            Článok 2
            Na účely tohto rozhodnutia sa uplatňuje toto vymedzenie pojmov:
            
                        a)
                     
                     
                        „systém GSM“ je elektronická komunikačná sieť, ako sa špecifikuje v normách ETSI, konkrétne v normách EN 301 502, EN 301 511 a EN 301 908–18, a to aj vrátane GSM s rozšíreným pokrytím pre internet vecí (EC-GSM-IoT);
                     
                  
                        b)
                     
                     
                        „pásmo 900 MHz“ sú pásma v rozsahu 880 – 915 MHz a 925 – 960 MHz;
                     
                  
                        c)
                     
                     
                        „pásmo 1 800 MHz“ sú pásma v rozsahu 1 710 – 1 785 MHz a 1 805 – 1 880 MHz.
                     
                  
         
            Článok 3
            
               1.   Pozemské systémy, ktorými sa zabezpečuje poskytovanie elektronických komunikačných služieb, ktoré môžu koexistovať so systémami GSM v pásme 900 MHz v zmysle článku 1 ods. 1 smernice 87/372/EHS, musia byť v súlade s parametrami stanovenými v prílohe do 30 mesiacov od prijatia tohto rozhodnutia.
            
            
               2.   Členské štáty určia a sprístupnia do 30 mesiacov od prijatia tohto rozhodnutia na nevýhradnom základe frekvenčné pásmo 1 800 MHz pre:
               
                           a)
                        
                        
                           systémy GSM a
                        
                     
                           b)
                        
                        
                           pozemské systémy, ktorými sa zabezpečuje poskytovanie elektronických komunikačných služieb v súlade s parametrami stanovenými v prílohe.
                        
                     
         
         
            Článok 4
            Členské štáty v súlade s právom EÚ podporia dohody o cezhraničnej koordinácii s cieľom umožniť prevádzku systémov GSM a pozemských systémov uvedených v článku 3 ods. 1 a článku 3 ods. 2 písm. b), pričom zohľadnia platné regulačné postupy a práva, ako aj príslušné medzinárodné dohody.
         
         
            Článok 5
            Členské štáty zabezpečia, aby pozemské systémy uvedené v článku 3 ods. 1 a článku 3 ods. 2 písm. b) poskytovali primeranú ochranu systémom v susedných pásmach.
         
         
            Článok 6
            Členské štáty neustále skúmajú využívanie pásiem 900 MHz a 1 800 MHz s cieľom zabezpečiť ich efektívne využívanie v súlade s právom EÚ, a najmä Komisii čo najskôr oznámia akúkoľvek potrebu revízie tohto rozhodnutia.
         
         
            Článok 7
            Rozhodnutie 2009/766/ES sa týmto zrušuje. Jeho článok 5 a príloha zostávajú v platnosti 30 mesiacov od prijatia tohto rozhodnutia.
         
         
            Článok 8
            Toto rozhodnutie je určené členským štátom.
         
         
            V Bruseli 7. februára 2022
            
               
                  Za Komisiu
               
               Thierry BRETON
               
                  člen Komisie
               
            
         
         
            (1)  Ú. v. EÚ L 321, 17.12.2018, s. 36.
         
            (2)  Ú. v. ES L 108, 24.4.2002, s. 1.
         
            (3)  Rozhodnutie Komisie 2009/766/ES zo 16. októbra 2009 o harmonizácií frekvenčných pásiem 900 MHz a 1 800 MHz využívaných v rámci pozemných systémov, ktoré zabezpečujú poskytovanie celoeurópskych služieb elektronickej komunikácie v Spoločenstve (Ú. v. EÚ L 274, 20.10.2009, s. 32). Toto rozhodnutie bolo zmenené rozhodnutiami Komisie 2011/251/EÚ a (EÚ) 2018/637. Táto zmena sa týka harmonizovaných technických podmienok pre internet vecí.
         
            (4)  Smernica Rady 87/372/EHS z 25. júna 1987 o vyhradení kmitočtových pásiem na koordinované zavedenie verejných celoeurópskych bunkových digitálnych pozemných mobilných komunikácií v spoločenstve (Ú. v. ES L 196, 17.7.1987, s. 85). Táto smernica bola zmenená smernicou Európskeho parlamentu a Rady 2009/114/ES.
         
            (5)  Rozhodnutie Európskeho parlamentu a Rady č. 243/2012/EÚ zo 14. marca 2012, ktorým sa zriaďuje viacročný program politiky rádiového frekvenčného spektra (Ú. v. EÚ L 81, 21.3.2012, s. 7).
         
            (6)  COM(2016) 587.
         
            (7)  COM(2021) 118 final.
         
            (8)  COM(2016) 588.
         
            (9)  Dokument RSPG16-032 final z 9. novembra 2016, Strategický plán pre Európu 5G: stanovisko k aspektom súvisiacim s frekvenčným spektrom pre bezdrôtové systémy novej generácie (5G) (Prvé stanovisko skupiny RSPG k 5G).
         
            (10)  Dokument RSPG19-007 final z 30. januára 2019, Strategický plán pre spektrum 5G v Európe: stanovisko k výzvam súvisiacim so zavádzaním 5G (Tretie stanovisko skupiny RSPG k 5G).
         
         
            (11)  Vrátane UMTS v súlade s článkom 1 ods. 1 smernice Rady 87/372/EHS.
         
            (12)  Smernica Európskeho parlamentu a Rady (EÚ) 2018/1972 z 11. decembra 2018, ktorou sa stanovuje európsky kódex elektronických komunikácií (Ú. v. EÚ L 321, 17.12.2018, s. 36).
      
      
         
            PRÍLOHA
            
               
                  
                     „PRÍLOHA
                     
                        PARAMETRE UVEDENÉ V ČLÁNKU 3
                     
                     1.   Vymedzenie pojmov
                     
                     
                        Aktívne anténové systémy (AAS) tvoria základňová stanica a anténový systém, v ktorom sa amplitúda a/alebo fáza signálov medzi prvkami antény nepretržite upravujú, výsledkom čoho je vyžarovací diagram antény, ktorý sa mení v závislosti od krátkodobých zmien v rádiovom prostredí. Nepatrí sem dlhodobé tvarovanie lúčov, ako napríklad pevný elektrický náklon. V základňových staniciach s AAS je anténový systém integrovaný ako súčasť systému alebo zariadenia základňovej stanice.
                     
                        Neaktívne anténové systémy (NAAS) tvoria základňová stanica a anténový systém, ktorý je vybavený jedným alebo viacerými konektormi antény, pripojených k jednému alebo viacerým osobitne navrhnutým prvkom pasívnej antény na účely vyžarovania rádiových vĺn. Amplitúda a fáza signálov smerujúcich k prvkom antény sa v závislosti od krátkodobých zmien v rádiovom prostredí nepretržite neupravujú.
                     
                        Ekvivalentný izotropne vyžiarený výkon (EIRP) je súčinom výkonu dodávaného do antény a zisku antény v danom smere v pomere k izotropnej anténe (absolútny alebo izotropný zisk).
                     
                        Celková hodnota vyžiareného výkonu (TRP) je hodnota vyjadrujúca výkon vyžarovaný kompozitnou anténou. Rovná sa celkovému výkonu privádzanému do systému anténového poľa po odpočítaní všetkých strát v systéme anténového poľa. TRP je integrál výkonu vyžarovaného v rôznych smeroch v rámci celej sféry žiarenia, ako sa uvádza vo vzorci:
                     
                        
                     kde P (θ,φ) je výkon vyžarovaný systémom anténového poľa v smere (θ,φ) vyjadrený vzorcom:
                     
                        
                     kde PTx označuje výkon (meraný vo wattoch) privádzaný do systému poľa, a g(θ,φ) označuje smerový prírastok systémov poľa v smere (θ,φ).
                     
                        Úzkopásmový systém je pozemský systém, ktorým sa zabezpečuje poskytovanie elektronických komunikačných služieb, prevádzkovaný na kanáli so šírkou 200 kHz (1), s výnimkou akéhokoľvek systému GSM.
                     
                        Širokopásmový systém je pozemský systém, ktorým sa zabezpečuje poskytovanie elektronických komunikačných služieb, prevádzkovaný na kanáli širšom ako 200 kHz (2).
                     2.   Frekvenčné usporiadanie
                     
                     V rámci pásma 900 MHz je frekvenčné usporiadanie takéto:
                     
                                 1.
                              
                              
                                 Duplexný režim prevádzky je duplex s frekvenčným delením (FDD). Odstup duplexných frekvencií je 45 MHz pri vysielaní koncového zariadenia (ďalej len „vzostupný spoj FDD 900 MHz“) umiestnenom v spodnej časti pásma začínajúceho sa na frekvencii 880 MHz a končiaceho sa na frekvencii 915 MHz (ďalej len „spodné pásmo 900 MHz“) a pri vysielaní základňovej stanice (ďalej len „zostupný spoj FDD 900 MHz“) umiestnenom v hornej časti pásma začínajúceho sa na frekvencii 925 MHz a končiaceho sa na frekvencii 960 MHz (ďalej len „horné pásmo 900 MHz“).
                              
                           
                                 2.
                              
                              
                                 Veľkosť pridelených blokov musí vo všeobecnosti poskytovať príležitosť na prístup k súvislému frekvenčnému spektru so šírkou aspoň 5 MHz. Ak sú pridelené bloky s menšou šírkou, musia byť násobkom 200 kHz.
                              
                           
                                 3.
                              
                              
                                 Spodné pásmo 900 MHz alebo jeho časti sa môžu prideliť len na prevádzku vzostupného spoja (3) bez párového spektra v rámci horného pásma 900 MHz.
                              
                           
                                 4.
                              
                              
                                 Horné pásmo 900 MHz alebo jeho časti sa môžu prideliť len na prevádzku zostupného spoja (4) bez párového spektra v rámci spodného pásma 900 MHz.
                              
                           
                                 5.
                              
                              
                                 Vysielanie základňovej stanice a koncového zariadenia musí byť v súlade s technickými podmienkami špecifikovanými v častiach 4, 5 a 6.
                                 V rámci pásma 1 800 MHz je frekvenčné usporiadanie takéto:
                              
                           
                                 6.
                              
                              
                                 Duplexný režim prevádzky je duplex s frekvenčným delením (FDD). Odstup duplexných frekvencií je 95 MHz pri vysielaní koncového zariadenia (ďalej len „vzostupný spoj FDD 1 800 MHz“) umiestnenom v spodnej časti pásma začínajúceho sa na frekvencii 1 710 MHz a končiaceho sa na frekvencii 1 785 MHz (ďalej len „spodné pásmo 1 800 MHz“) a pri vysielaní základňovej stanice (ďalej len „zostupný spoj FDD 1 800 MHz“) umiestnenom v hornej časti pásma začínajúceho sa na frekvencii 1 805 MHz a končiaceho sa na frekvencii 1 880 MHz (ďalej len „horné pásmo 1 800 MHz“).
                              
                           
                                 7.
                              
                              
                                 Veľkosť pridelených blokov musí vo všeobecnosti poskytovať príležitosť na prístup k súvislému frekvenčnému spektru so šírkou aspoň 5 MHz. Ak sú pridelené bloky s menšou šírkou, musia byť násobkom 200 kHz.
                              
                           
                                 8.
                              
                              
                                 Spodné pásmo 1 800 MHz alebo jeho časti sa môžu prideliť len na prevádzku vzostupným smerom 3 bez párového spektra v rámci horného pásma 1 800 MHz.
                              
                           
                                 9.
                              
                              
                                 Horné pásmo 1 800 MHz alebo jeho časti sa môžu prideliť len na prevádzku zostupným smerom 4 bez párového spektra v rámci spodného pásma 1 800 MHz.
                              
                           
                                 10.
                              
                              
                                 Vysielanie základňovej stanice a koncového zariadenia musí byť v súlade s technickými podmienkami špecifikovanými v častiach 4, 5 a 6.
                              
                           3.   Frekvenčný odstup
                     
                     V prípade absencie dvojstranných alebo mnohostranných dohôd o koordinácii frekvencií medzi susediacimi systémami sú na zabezpečenie koexistencie potrebné frekvenčné odstupy, nesmie to však brániť uplatňovaniu menej prísnych technických parametrov v prípade dohody medzi prevádzkovateľmi takýchto systémov.
                     Ak koordinácia frekvencií chýba, medzi menovitými ohraničeniami kanála susediacich systémov sa uplatňuje frekvenčný odstup 200 kHz takto:
                     
                                 1.
                              
                              
                                 úzkopásmový systém a širokopásmový systém, obidva sú v súlade so spektrálnou maskou bloku (5);
                              
                           
                                 2.
                              
                              
                                 dva rôzne typy úzkopásmových systémov, obidva sú v súlade so spektrálnou maskou bloku;
                              
                           
                                 3.
                              
                              
                                 systém GSM a úzkopásmový systém alebo širokopásmový systém, obidva sú v súlade so spektrálnou maskou bloku.
                              
                           V prípade úzkopásmového systému prevádzkovaného v režime ochranného pásma (6) príslušného širokopásmového systému sa medzi ohraničením kanála tohto úzkopásmového systému a ohraničením bloku prevádzkovateľa uplatňuje frekvenčný odstup 200 kHz alebo viac, pričom sa zohľadnia existujúce ochranné pásma medzi ohraničeniami bloku prevádzkovateľov alebo ohraničenie prevádzkového pásma (susediace vo frekvenčnom pásme s inými službami). Tento úzkopásmový systém môže fungovať len v šírke pásma kanála príslušného širokopásmového systému 10 MHz alebo viac.
                     V závislosti od vnútroštátnych okolností, pokiaľ ide o zavádzanie pozemských systémov, ktorými sa zabezpečuje poskytovanie elektronických komunikačných služieb a železničné mobilné rádiové systémy (7), môže sa medzi nominálnymi ohraničeniami kanálov týchto systémov na frekvenčných hraniciach 925 MHz použiť frekvenčný odstup 200 kHz v týchto prípadoch:
                     
                                 a)
                              
                              
                                 železničný mobilný rádiový systém prevádzkovaný na kanáli so šírkou 200 kHz, ktorý vo frekvenčnom pásme susedí so širokopásmovým systémom;
                              
                           
                                 b)
                              
                              
                                 železničný mobilný rádiový systém prevádzkovaný na kanáli širšom ako 200 kHz, ktorý vo frekvenčnom pásme susedí s úzkopásmovým systémom;
                              
                           
                                 c)
                              
                              
                                 železničný mobilný rádiový systém prevádzkovaný na kanáli so šírkou 200 kHz, ktorý vo frekvenčnom pásme susedí s úzkopásmovým systémom iného typu.
                              
                           Zavedenie frekvenčného odstupu 200 kHz sa riadi na vnútroštátnej úrovni (8) s cieľom zabezpečiť efektívne využívanie frekvenčného spektra.
                     4.   Technické podmienky základňových staníc – spektrálna maska bloku
                     
                     Technické parametre základňových staníc, ktoré sa označujú ako spektrálna maska bloku (BEM) a sú stanovené v tejto časti, sú základom na zabezpečenie koexistencie susediacich elektronických komunikačných sietí v prípade chýbajúcich dvojstranných alebo viacstranných dohôd medzi prevádzkovateľmi takýchto susediacich sietí. Spektrálne masky bloku sa týkajú technických podmienok spojených s právami na využívanie rádiového frekvenčného spektra a predchádzania rušeniu medzi používateľmi rádiového spektra, ktorí využívajú takéto práva.
                     Prevádzkovatelia elektronických komunikačných sietí vo frekvenčných pásmach 900 MHz alebo 1 800 MHz sa môžu na dvojstrannom alebo mnohostrannom základe dohodnúť na menej prísnych technických parametroch za predpokladu, že budú naďalej spĺňať technické podmienky uplatniteľné na ochranu iných služieb, aplikácií alebo sietí a svoje povinnosti vyplývajúce z cezhraničnej koordinácie.
                     Spektrálna maska bloku je vysielacia maska, ktorá definuje úroveň výkonu ako funkciu frekvencie vo vzťahu k ohraničeniu bloku frekvenčného spektra, ktoré má prevádzkovateľ pridelené (alebo naň má licenciu). Pozostáva z niekoľkých prvkov vymedzených v tabuľke 1.
                     Základná hraničná hodnota výkonu zabezpečuje ochranu frekvenčného spektra iných prevádzkovateľov vo frekvenčnom pásme 900 MHz alebo 1 800 MHz. Dodatočná základná hraničná hodnota výkonu je hraničná hodnota mimo pásma, ktorou sa zabezpečuje ochrana frekvenčného spektra pre služby a aplikácie mimo frekvenčného pásma 900 MHz alebo 1 800 MHz. Hraničná hodnota výkonu prechodnej oblasti umožňuje utlmenie úrovní výkonu z hraničnej hodnoty výkonu vo vnútornej oblasti bloku na základnú hraničnú hodnotu výkonu a zabezpečuje koexistenciu s ostatnými prevádzkovateľmi v susedných blokoch.
                     Spektrálne masky bloku stanovené v tejto prílohe sa nevzťahujú na systémy GSM.
                     
                        Tabuľka 1
                     
                     
                        Vymedzenie prvkov spektrálnej masky bloku
                     
                     
                                 
                                    Prvok spektrálnej masky bloku
                                 
                              
                              
                                 
                                    Vymedzenie
                                 
                              
                           
                                 Vnútri bloku
                              
                              
                                 Pridelený blok frekvenčného spektra, pre ktorý sa odvodzuje BEM.
                              
                           
                                 Základná úroveň
                              
                              
                                 Frekvenčné spektrum vo frekvenčnom pásme 900 MHz alebo 1 800  MHz používanom pre pozemské systémy, ktorými sa zabezpečuje poskytovanie elektronických komunikačných služieb, ktoré nezahŕňa zvažovaný blok prevádzkovateľa a príslušné prechodné oblasti.
                              
                           
                                 Prechodná oblasť
                              
                              
                                 Spektrum susediace s blokom prevádzkovateľa.
                              
                           
                                 Dodatočná základná úroveň
                              
                              
                                 Spektrum v pásmach susediacich s frekvenčným pásmom 900 MHz alebo 1 800  MHz, kde sa na ochranu iných služieb uplatňujú osobitné hraničné hodnoty výkonu.
                              
                           Na obrázku 1 je znázornená všeobecná spektrálna maska bloku, ktorá sa vzťahuje buď na frekvenčné pásmo 900 MHz alebo 1 800 MHz.
                     
                        
                     Hraničné hodnoty výkonu sa uvádzajú osobitne v prípade NAAS a AAS. V prípade NAAS sa hraničné hodnoty výkonu vzťahujú na strednú hodnotu EIRP; v prípade AAS sa hraničné hodnoty výkonu vzťahujú na strednú hodnotu TRP. Stredná hodnota EIRP alebo stredná hodnota TRP sa meria spriemerovaním hodnôt za časový interval a šírku frekvenčného pásma. Z časového hľadiska sa stredná hodnota EIRP alebo stredná hodnota TRP stanoví priemerom aktívnych častí zhlukov signálu a zodpovedá jednotnému nastaveniu regulácie výkonu. Z hľadiska frekvencie sa stredná hodnota EIRP alebo stredná hodnota TRP meria pri šírke frekvenčného pásma, ako je uvedená v tabuľkách 3, 4 a 5. Pokiaľ sa neuvádza inak, hraničné hodnoty výkonu spektrálnej masky bloku vo všeobecnosti zodpovedajú súhrnnému výkonu vyžarovanému príslušným zariadením vrátane všetkých vysielacích antén, s výnimkou prípadu základných, prechodných a dodatočných hraničných hodnôt výkonu základňových staníc s NAAS, ktoré sa špecifikujú pre jednotlivé antény.
                     Technické podmienky pre základňové stanice s NAAS sa uplatňujú na pozemské systémy, ktorými sa zabezpečuje poskytovanie elektronických komunikačných služieb využívajúcich frekvenčné pásma 900 MHz aj 1 800 MHz. Technické podmienky pre základňové stanice s AAS sa uplatňujú na pozemské systémy, ktorými sa zabezpečuje poskytovanie elektronických komunikačných služieb využívajúcich frekvenčné pásmo 1 800 MHz. Základňové stanice s AAS sa nesmú používať vo frekvenčnom pásme 900 MHz.
                     Zariadenia prevádzkované vo frekvenčnom pásme 900 MHz alebo 1 800 MHz môžu využívať aj iné technické parametre ako tie, ktoré sú uvedené nižšie, za predpokladu, že sa použijú vhodné techniky na zmiernenie rušenia. Tieto techniky na zmiernenie rušenia musia byť v súlade so smernicou Európskeho parlamentu a Rady 2014/53/EÚ (9) a musia poskytovať minimálne rovnakú úroveň ochrany ako základné požiadavky uvedenej smernice.
                     
                        Tabuľka 2
                     
                     
                        Hraničné hodnoty výkonu vnútri bloku pre základňové stanice s NAAS a s AAS
                     
                     
                                 
                                    Prvok spektrálnej masky bloku
                                 
                              
                              
                                 
                                    Hraničná hodnota EIRP pre stanice s NAAS
                                 
                              
                              
                                 
                                    Hraničná hodnota TRP pre stanice s AAS (len pre frekvenčné pásmo 1 800  MHz)
                              
                           
                                 Vnútri bloku
                              
                              
                                 Nepovinné.
                                 Ak členský štát stanoví hornú hranicu, v prípade širokopásmového systému sa môže uplatniť hodnota od 63 dBm/(5 MHz) do 67 dBm/(5 MHz) na anténu a v prípade úzkopásmového systému sa môže uplatniť hodnota od 60 dBm/(200 kHz) do 69 dBm/(200 kHz) na anténu.
                              
                              
                                 Nepovinné.
                                 Ak členský štát stanoví hornú hranicu, môže sa na jednotlivé bunky  (*1) uplatniť hodnota 58 dBm/(5 MHz).
                              
                           
                        Vysvetlivky k tabuľke 2
                     
                     V prípade miest, kde sa uplatňuje koordinačný postup so susediacimi službami, môžu členské štáty stanoviť hornú hranicu vyžiareného výkonu.
                     
                        Tabuľka 3
                     
                     
                        Základné hraničné hodnoty výkonu pre základňové stanice s NAAS a s AAS
                     
                     
                                 
                                    Prvok spektrálnej masky bloku
                                 
                              
                              
                                 
                                    Frekvenčný rozsah
                                 
                              
                              
                                 
                                    Maximálna stredná hraničná hodnota EIRP v prípade NAAS pre jednotlivé antény
                                 
                              
                              
                                 
                                    Maximálna stredná hraničná hodnota TRP v prípade AAS pre jednotlivé bunky (len pre frekvenčné pásmo 1 800  MHz)  (*2)
                                 
                              
                           
                                 Základná úroveň
                              
                              
                                 Bloky zostupného spoja FDD
                              
                              
                                 + 3 dBm/MHz
                              
                              
                                 - 6 dBm/MHz
                              
                           
                        
                     
                        Tabuľka 4
                     
                     
                        Hraničné hodnoty výkonu v prechodných oblastiach pre základňové stanice s NAAS a s AAS
                     
                     
                                 
                                    Prvok spektrálnej masky bloku
                                 
                              
                              
                                 
                                    Frekvenčný rozsah
                                 
                              
                              
                                 
                                    Maximálna stredná hraničná hodnota EIRP v prípade NAAS pre jednotlivé antény
                                     (*3)
                                 
                              
                              
                                 
                                    Maximálna stredná hraničná hodnota TRP v prípade AAS pre jednotlivé bunky (len pre frekvenčné pásmo 1 800  MHz)  (*4)
                                 
                              
                           
                                 Prechodná oblasť
                              
                              
                                 0 až 0,2 MHz – posun od okraja frekvenčného bloku
                              
                              
                                 32,4 dBm/(0,2 MHz)
                              
                              
                                 17,4 dBm/(0,2 MHz)
                              
                           
                                 0,2 až 1 MHz – posun od okraja frekvenčného bloku
                              
                              
                                 13,8 dBm/(0,8 MHz)
                              
                              
                                 4,7 dBm/(0,8 MHz)
                              
                           
                                 1 až 5 MHz – posun od okraja frekvenčného bloku
                              
                              
                                 5 dBm/MHz alebo
                              
                              
                                 -4 dBm/MHz alebo
                              
                           
                                 5 až 10 MHz – posun od okraja frekvenčného bloku
                              
                              
                                 12 dBm/(5 MHz)
                              
                              
                                 3 dBm/(5 MHz)
                              
                           
                        
                     
                        Tabuľka 5
                     
                     
                        Dodatočné základné hraničné hodnoty výkonu základňových staníc s AAS
                     
                     
                                 
                                    Prvok spektrálnej masky bloku
                                 
                              
                              
                                 
                                    Príslušný frekvenčný rozsah
                                 
                              
                              
                                 
                                    Maximálna stredná hraničná hodnota EIRP v prípade NAAS pre jednotlivé antény
                                     (*5)
                                     (*6)
                                 
                              
                           
                                 Dodatočná základná úroveň
                              
                              
                                 0 až 0,2 MHz – posun od okraja frekvenčného bloku
                              
                              
                                 32,4 dBm/(0,2 MHz)
                              
                           
                                 0,2 až 1 MHz – posun od okraja frekvenčného bloku
                              
                              
                                 13,8 dBm/(0,8 MHz)
                              
                           
                                 1 až 5 MHz – posun od okraja frekvenčného bloku
                              
                              
                                 5 dBm/MHz
                              
                           
                                 5 až 10 MHz – posun od okraja frekvenčného bloku
                              
                              
                                 12 dBm/(5 MHz)
                              
                           
                                 > 10 MHz – posun od okraja frekvenčného bloku  (*7)
                                 
                              
                              
                                 3 dBm/MHz
                              
                           
                        Vysvetlivky k tabuľke 5
                     
                     Tabuľka 5 sa vzťahuje len na mimopásmovú doménu v súlade s obrázkom 1 a tabuľkou 1. To znamená, že celé uplatniteľné frekvenčné pásmo spadá do mimopásmovej domény.
                     V prípade základňových staníc s AAS sa hraničné hodnoty mimo bloku uvedené v tabuľkách 3 a 4 vzťahujú podľa vhodnosti aj na mimopásmovú doménu v rozsahu od 0 po 10 MHz od okraja pásma s prihliadnutím na pridelený blok frekvenčného spektra.
                     5.   Ďalšie podmienky
                     
                     Doména rušivých emisií pre základňové stanice vo frekvenčných pásmach 900 MHz a 1 800 MHz sa začína pri odstupe frekvencií 10 MHz od príslušného okraja pásma (10).
                     Pozemským systémom, ktorými sa zabezpečuje poskytovanie elektronických komunikačných služieb a ktoré využívajú AAS, sa nesmie poskytnúť väčšia ochrana pred systémami v susedných pásmach ako pozemským systémom, ktorými sa zabezpečuje poskytovanie elektronických komunikačných služieb a ktoré využívajú NAAS.
                     6.   Technické podmienky pre koncové zariadenia
                     
                     Koncové zariadenia s AAS sa nesmú používať vo frekvenčných pásmach 900 MHz alebo 1 800 MHz.
                     
                        Tabuľka 6
                     
                     
                        Hraničná hodnota výkonu vo vnútri bloku pre koncové zariadenia
                     
                     
                                 
                                    Prvok spektrálnej masky bloku
                                 
                              
                              
                                 
                                    Maximálna hodnota stredného výkonu
                                     (*8)
                                 
                              
                           
                                 Vnútri bloku
                              
                              
                                 25 dBm  (*9)
                                 
                              
                           
               “
            
               (1)  Príkladom takéhoto systému je NB-IoT.
            
               (2)  Príklady takýchto systémov: LTE vrátane LTE komunikácia stroj-stroj a zdokonalená LTE komunikácia stroj-stroj, UMTS, WiMAX, 5G New Radio.
            
               (3)  Napríklad doplnkový vzostupný spoj.
            
               (4)  Napríklad doplnkový zostupný spoj.
            
               (5)  Pozri oddiel 4 tejto prílohy.
            
               (6)  T. j. na strane frekvenčného bloku používaného pre širokopásmový systém.
            
               (7)  Železničný mobilný rádiový systém zahŕňa globálny systém mobilných komunikácií – pre železnice (GSM-R) a jeho nástupcov vrátane budúceho železničného mobilného komunikačného systému (FRMCS). Harmonizované spektrum pre železničné mobilné rádiové systémy podlieha rozhodnutiu Komisie (EÚ) 2021/1730.
            
               (8)  Správa CEPT č. 80 obsahuje súbor nástrojov na zavedenie frekvenčného odstupu medzi rôznymi pozemskými systémami, ktorými sa zabezpečuje poskytovanie elektronických komunikačných služieb.
            
               (9)  Smernica Európskeho parlamentu a Rady 2014/53/EÚ zo 16. apríla 2014 o harmonizácii právnych predpisov členských štátov týkajúcich sa sprístupňovania rádiových zariadení na trhu, ktorou sa zrušuje smernica 1999/5/ES (Ú. v. EÚ L 153, 22.5.2014, s. 62).
            
               (*1)  V multisektorovej základňovej stanici sa hraničná hodnota vyžiareného výkonu vzťahuje na každý jednotlivý sektor.
            
               (*2)  V multisektorovej základňovej stanici sa hraničná hodnota vyžiareného výkonu vzťahuje na každý jednotlivý sektor.
            
               (*3)  Hraničné hodnoty EIRP v prípade NAAS by sa na vnútroštátnej úrovni mohli zmierniť, ak by sa na tom dohodli všetci dotknutí prevádzkovatelia pozemských systémov, ktorými sa zabezpečuje poskytovanie elektronických komunikačných služieb, alebo ak by to bolo v súlade s už zavedenou vnútroštátnou praxou.
            
               (*4)  V multisektorovej základňovej stanici sa hraničná hodnota vyžiareného výkonu vzťahuje na každý jednotlivý sektor.
            
               (*5)  Za predpokladu, že susediace služby, aplikácie a siete zostanú chránené nad 960 MHz, pod 1 805 MHz a nad 1 880 MHz, môžu sa na vnútroštátnej úrovni v jednotlivých prípadoch na základňové stanice s NAAS uplatňovať vyššie hraničné hodnoty EIRP. Konkrétne a) hraničné hodnoty EIRP až o 6 dB vyššie sú povolené v rozsahu 0 až 0,2 MHz od okraja pásma, aby sa umožnil vysielací výkon vo vnútri bloku úzkopásmového systému nad 49 dBm/(200 kHz) [t. j. až do 55 dBm/(200 kHz)], b) hraničné hodnoty EIRP až o 11 dB vyššie sú povolené v rozsahu 0 až 10 MHz od okraja pásma, aby sa umožnil zisk antény vyšší než 18 dBi (t. j. až do 29 dBi).
            
               (*6)  Za predpokladu, že susediace služby, aplikácie a siete zostanú chránené pod 925 MHz, môžu sa na základňové stanice s NAAS na vnútroštátnej úrovni v jednotlivých prípadoch uplatňovať vyššie hraničné hodnoty EIRP.
            
               (*7)  Rušivá hodnota uvedená v oddiele 5 sa vzťahuje na odstup frekvencií v hodnote viac ako 10 MHz od okraja pásma.
            
               (10)  Príslušné hraničné hodnoty sú stanovené v odporúčaní ERC 74 – 01.
            
               (*8)  Vyššie odporúčaná hraničná hodnota pre mobilné koncové zariadenia je špecifikovaná ako TRP. Hraničná hodnota vyžiareného výkonu vo vnútri bloku pre pevné/prenosné koncové zariadenia sa môže dohodnúť na vnútroštátnom základe za predpokladu, že sa neohrozí ochrana iných služieb, sietí a aplikácií a že sa splnia cezhraničné povinnosti.
            
               (*9)  Treba uviesť, že pre túto hodnotu môže platiť tolerancia až do +2 dB, aby sa zohľadnila prevádzka v extrémnych environmentálnych podmienkach a rozptyl vo výrobe. Táto hodnota nezahŕňa skúšobnú toleranciu.